ELEMENTI I KRITERIJI VREDNOVANJA U NASTAVI PRIRODE I BIOLOGIJE

Učiteljice: Martina Sraka i Biljana Popović Hörner

Na prvom satu učenici će biti upoznati s obvezama i pravima.

* Neophodno redovito nošenje udžbenika, radne bilježnice i bilježnice ( nenošenje pribora bilježi se u rubrici za opisno praćenje )
* Isto pravilo odnosi se na pisanje domaćih zadaća, radne bilježnice i bilježnice, skupni rad te na disciplinu i ponašanje tijekom nastavnog procesa.

**ELEMENTI OCJENJIVANJA:**

1. **USVOJENOST NASTAVNIH SADRŽAJA**

Obuhvaća postignuća u spoznajnoj domeni razvoja. Vrednuje se poznavanje temeljnih pojmova i stručnog nazivlja, razumijevanje pojava i procesa u živom svijetu i primjena znanja u rješavanju novih problema. Usvojenost nastavnih sadržaja prati se usmenim i pismenim ispitivanjem učenika.

1. USMENO PROVJERAVANJE I OCJENJIVANJE USPJEHA UČENIKA

Pod usmenim provjeravanjem podrazumijeva se učenikovo samostalno izlaganje, objašnjavanje, razumijevanje, povezivanje, dokazivanje ili odgovaranje na učiteljeva/nastavnikova pitanja. Usmeno provjeravanje i ocjenjivanje učenikova znanja provodi se sustavno, u pravilu na svakom nastavnom satu, bez obveze najave. Iz usmenog odgovora učenik dobiva jednu ocjenu iz usvojenosti nastavih sadržaja (gdje se ocjenjuje učenikovo znanje na postavljena pitanja iz nastavnih sadržaja). Usmeno provjeravanje traje do 10 minuta, provodi se kontinuirano tijekom nastavne godine i uključuje sve obrađene nastavne sadržaje.

1. PISANO PROVJERAVANJE I OCJENJIVANJE USPJEHA UČENIKA

Pod pisanim provjeravanjem podrazumijevaju se svi pisani oblici provjere koji rezultiraju ocjenom. Svaki ispit traje do 45 minuta, a piše se poslije obrađenih i uvježbanih nastavnih cjelina. Pisana provjera (opseg i trajanje) se najavljuje učenicima i objavljena je u Vremeniku pisanih provjera sukladno Pravilniku o načinima postupcima i elementima vrednovanja učenika u osnovnoj školi. Pisani ispit ocjenjuje se na osnovu postignutog broja bodova. Broj bodova je osnova za određivanje brojčane ocjene.

Prepisivanje tijekom testa rezultira oduzimanjem testa i ocjenom nedovoljan (1).

1. **PRAKTIČNI RAD**

U ovoj se sastavnici ocjenjuje učenikova sposobnost i vještina prikazivanja dostupnih podataka o nekoj pojavi ili procesu na znanstveni način te razvrstavanja u glavne kategorije, raspravljanja problema (pojave) s različitih motrišta, smislenog raščlanjivanja problema (tabelarni prikaz, grafikon) i prikazivanja međuodnosa. U sklopu ove sastavnice vrednuju se samostalni praktični radovi, izvođenje pokusa (na satu i domaći rad), prikazi istraživanja, izrada prezentacija, referata, herbarija, zbirki, mentalnih mapa, plakata i seminarskih radova. Prilikom vrednovanja grupnog uratka u ovoj se sastavnici može ocijeniti učenikov individualni doprinos radu grupe.

Tijekom školske godine učenici su dužni donijeti radove na unaprijed zadane teme, u dogovoreno vrijeme na određeni nastavni sat. Način izrade je učenicima detaljno objašnjen na nastavnom satu, a vrijeme donošenja se najavljuje pet dana ranije.

**KRITERIJI OCJENJIVANJA**

**USVOJENOST PROGRAMSKIH SADRŽAJA – USMENO**

|  |  |
| --- | --- |
| OCJENA | OPIS POSTIGNUĆA |
| ODLIČAN (5) | * učenik je svladao nastavno gradivo, samostalno iznosi činjenice, siguran i samostalan, brzo i logično zaključuje bez pomoći učitelja, uspješno povezuje sadržaje, uočava korelacije s drugim predmetima, s lakoćom odvaja bitno od nebitnog * učenik samostalno opisuje i objašnjava različite procese, samostalno navodi vlastite primjere * sposoban je prenositi znanje na druge * učenik uspješno rješava problemska pitanja, te sigurno i jasno izlaže vlastitu argumentaciju * stečeno znanje primjenjuje na nove, složenije primjere * razvio je mogućnost vrednovanja i kritičkog odnosa prema činjenicama i informacijama |
| VRLO DOBAR (4) | * učenik je usvojio činjenice, razumije gradivo i povezuje pojmove uz izrazito malu pomoć učitelja, služi se usvojenim znanjem, navodi vlastite primjere, uz malu pomoć rješava i složenije zadatke, obrazlaganje točno, logično, s razumijevanjem, znanje primjenjuje umjereno brzo, ali je ponekad nesiguran * učenik pravilno objašnjava i primjenjuje većinu pojmova, zaključke donosi na već naučenim primjerima * učenik uglavnom samostalno opisuje tijek nekog procesa i argumentirano odgovara na pitanja, uz eventualno postavljanje potpitanja * posvećuje pažnju zadatku * postiže vrlo dobre rezultate u odnosu na predviđena postignuća * neovisno o inicijalnom predznanju ostvaruje izniman napredak i to ponajprije trudom i upornošću |
| DOBAR (3) | * učenik je usvojio činjenice, razumije gradivo, ali ga ne zna primijeniti niti obrazložiti vlastitim primjerima * ne povezuje pojmove u potpunosti, potrebna je pomoć učitelja * samostalno rješava jednostavne probleme i zadatke, jasno izlaže sadržaj, ali je nejasan u argumentiranju * razumije osnovne zakonitosti i pojave * pojmove i pojave objašnjava na jednostavnim udžbeničkim primjerima, a stečeno znanje primjenjuje u novim situacijama uz pomoć nastavnika |
| DOVOLJAN (2) | * učenik prepoznaje ključne pojmove, ne razumije u potpunosti gradivo, iznosi stečeno znanje uz izrazitu pomoć nastavnika koji ga vodi i usmjerava kraćim potpitanjima * pojave opisuje samo uz pomoć učitelja, ne povezuje činjenice * odgovara po sjećanju, bez razumijevanja, do rezultata dolazi uz pomoć nastavnika * usvojio je minimum ključnih pojmova na razini prepoznavanja * učenik nabraja osnovne faze nekog procesa, ali ih ne može samostalno opisati i izvesti zaključke |
| NEDOVOLJAN (1) | * učenik nije usvojio gradivo, ne zna ključne pojmove, pogrešno objašnjava i ne povezuje gradivo, ne razumije smisao gradiva * ne prepoznaje osnovnu tematiku, ne zna odgovor ni nakon znatne pomoći nastavnika * ne izvršava zadatke, ne surađuje, ne želi odgovarati * učenik nije u mogućnosti primijeniti najosnovnija znanja |

**USVOJENOST PROGRAMSKIH SADRŽAJA – PISANO**

Za pisane provjere znanja brojčana se ocjena donosi okvirno temeljem sljedeće bodovne skale izražene u postocima:

|  |  |
| --- | --- |
| **BODOVI %** | **OCJENA** |
| 91 – 100 | odličan (5) |
| 81 – 90 | vrlo dobar (4) |
| 61 – 80 | dobar (3) |
| 50 – 60 | dovoljan (2) |
| 0 - 49 | nedovoljan (1) |

**PRAKTIČNI RAD**

1. **prezentacije, plakati, seminarski radovi**

|  |  |  |  |  |
| --- | --- | --- | --- | --- |
| **ELEMENTI** | **ODLIČAN** | **VRLO DOBAR** | **DOBAR** | **DOVOLJAN** |
| **Sadržaj** | točno, jasno, primjerena količina gradiva i primjereno uzrastu | neprimjerena količina gradiva, korištenje nerazumljivih pojmova | nejasno, sadržaj sadrži pogreške | nerazumljivo i nejasno |
| **Izgled** | uredan, pregledan, sustavan, veličina slova (čitljivo s 2 metra) | nije u potpunosti pregledan | nepregledan, bez sustavnog redoslijeda | neuredan, nepregledan |
| **Izlaganje** | samostalno, tečno, sustavno, jasno, glasno... | pomalo nesiguran u izlaganju | jako nesiguran, čita | ne poznaje sadržaj, čita tekst koji ne razumije |

1. **grupni rad, problemski zadaci**

|  |  |
| --- | --- |
|  | **OCJENA** |
| samostalan, precizan i uredan u radu, proširuje znanja dodatnom literaturom, ima smisla za timski rad, vrlo aktivan i poduzetan, potiče druge na aktivnost, bilješke točne, potpune i redovite | **odličan (5)** |
| samostalan, aktivan i ustrajan, premda ponekad nesiguran i sporiji u radu, redovite i potpune bilješke, ima smisla za grupni rad | **vrlo dobar (4)** |
| uz učiteljevu pomoć uspijeva riješiti jednostavnije zadatke, povremeno se zalaže, površan i brzoplet, pa je u radu potreban poticaj i kontrola, bilješke neredovite i nepotpune | **dobar (3)** |
| skromne radne sposobnosti, potrebna stalna pomoć i navođenje učitelja, zadatke obavlja sporo, nesigurno, slabo surađuje u grupi, zadovoljava se djelomičnim rezultatima | **dovoljan (2)** |
| nema razvijene radne navike, nezainteresiran, odbija suradnju i pomoć, ponekad ometa nastavu, često ne nosi pribor ili ne vodi bilješke | **nedovoljan (1)** |

1. **pokus**

|  |  |  |  |
| --- | --- | --- | --- |
| **POKUS U BIOLOGIJI** | ZADATAK | | |
| **procjena kvalitete** | **Opis postupka (i uvod)** | **Opažanja (obrada podataka)** | **Zaključak** |
| **Kompletno (K)** | Zabilježeni su svi odgovarajući podatci. Postupak izrade opisan je prema fazama izrade.  Napravljena je uredna skica pokusa | Opažanja su jasno odvojena od zaključaka.  Svi podaci su korektno obrađeni i prikazani (grafikoni, mjerne jedinice… - ako se navode u zadatku) | Donesen ispravan zaključak na temelju točne interpretacije rezultata obogaćen teoretskim objašnjenjem, podaci su uspoređeni s podacima iz literature |
| **Djelomično (D**) | Nedostaje jedan od zadataka (nema uvoda ili postupka ili skice) , samo dio ili bez mjernih jedinica (ako se navode u zadatku).  Napravljena je skica pokusa, no nije u potpunosti označena. | Nisu jasno odvojena opažanja od zaključaka.  Samo dio podataka je korektno obrađen ili nedostaje dio ili ima manjih grešaka, prikladni prikazi,ali s manjim nedostacima (grafikoni, mjerne jedinice… - ako se navode u zadatku) | Zaključak je djelomično valjan ili napisan ili nema teoretsko objašnjenje. |
| **Ništa (N)** | Nedostaju zadani zadaci ili su neprimjerno napisani (nečitki rukopis, neuredna skica ili skica nedostaje). | Nedostaje opažanje . Prikupljeni podaci nisu obrađeni ili ima većih grešaka | Zaključak krivo tumači rezultate ili ga nema. |

**PREVOĐENJE PROCJENE KVALITETE U OCJENSKU REŠETKU OD 1 DO 5**

|  |  |  |
| --- | --- | --- |
| **OCJENE/ bodovi** | **S DVA PODATKA** | **SA TRI PODATKA** |
| **5** | **KK** | **KKK** |
| **4** | **KD** | **KKD, KDD** |
| **3** | **D.D.** | **DDD,KKN, KDN** |
| **2** | **KN** | **KNN,DNN** |
| **1 /0** | **DN,NN** | **DNN,NNN** |

**OPISNO PRAĆENJE UČENIKA**

Opisno praćenje učenika podrazumijeva njegove sposobnosti, marljivost i zalaganje, odnos prema radu, odnos prema učitelju i ostalim učenicima, te školskoj imovini, napredovanje ili nazadovanje u radu, urednost, interes za predmet i slično.

**ZAKLJUČNA OCJENA**

Zaključna ocjena iz prirode i biologije izraz je postignute razine učenikovih kompetencija i rezultat ukupnog vrednovanja tijekom nastavne godine. Kao početno polazište kod zaključivanja ocjene uzima se u obzir aritmetička sredina ocjena iz elemenata ocjenjivanja. Osim aritmetičke sredine, u zaključnu ocjenu ulaze sve bilješke praćenja. **Zaključna ocjena ne mora proizlaziti iz aritmetičke sredine upisanih ocjena**, osobito ako je učenik pokazao napredak u drugom polugodištu.